**Број:**

**Датум: 29.08.2011. године**

**ЈПШ „Шуме Републике Српске“ а.д. Соколац**

**Директор: Проф.др Срђан Љубојавић**

**Предмет: Мишљење у вези оквирног споразума о експлоатацији**

**дрвне масе у енергетске сврхе**

Између ЈПШ „Шуме Републике Српске“ а.д. Соколац и „Forest Bio Energy“ д.о.о. Бања Лука потписан је оквирни споразум о експлоатацији дрвне масе у енергетске сврхе извођењем радова мелиорације и реконструкције изданачких шума као и испорукама сортимената ниже вриједности. На основу расположивих података из важећих планских докумената, стандарда и ЗОШ, а имајући у виду функције шума може се констатовати следеће:

* Потписивању оваквог Споразума треба да претходи израда Студије оправданости и Студије утицаја на животну средину, које би требало да дефинишу еколошки, економски и социјални аспект коришћења дрвне масе за енергетске сврхе из категорије изданачких шума.
* Оквирним споразумом о експлоатацији дрвне масе у енергетске сврхе сачињеним између Привредног друштва за производњу обновљивих извора енергије „Forest Bio Energy“ д.о.о. Бања Лука и ЈПШ „Шуме Републике Српске“ а.д. Соколац предвиђено је да се на минималном нивоу годишње користи 400.000 м3 дрвне масе у периоду 2012-2022. године при чему није истакнуто колики је однос дрвне масе која ће бити испоручена из изданачких шума на бази мелиоративних радова а колика количина испорукама дрвних сортимената тзв. ниже вриједности. Ове количине дрвне масе из категорије изданачких шума није могуће обезбједити у оквиру предвиђених и важећим планским документима планираних шумскоузгојних захвата (видјети важеће ШПО). Интензивни шумскоузгојни захвати у циљу извршења овог обима сјеча неминовно би подразумјевали прејаке захвате у појединим газдинским класама категорије изданачких шума изван граница предвиђених ШПО што са еколошког аспекта опасности од ерозије земљишта, нарушавања водотока и изворишта питке воде, амбијенталних, туристичко-рекреативних функција шума као и важеће законске регулативе односно добијених ФСЦ стандарда, није оправдано.
* У процесу мелиорације и реконструкције категорије изданачких шума према важећим планским документима није могуће обезбједити предвиђену количину дрвне масе у предвиђеној динамици по газдинским класама које су потпуно занемарене овим споразумом већ се обим сјеча односи на категорију шума што у опште познатим принципима планирања на типолошким основама у шумасртву Републике Српске није познато. Наиме изданачке шуме РС налазе се углавном у три типолошки веома различита еколошко-вегетацијска подручја која се веома разликују према стању и потенцијалима станишта што овим споразумом није уопште третирано. Такав приступ неминовно води према нарушавању континуитета газдовања односно не омогућава остваривање основних принципа континуитета прихода и продукције с обзиром амплитуду обима сјеча за основне планске јединице газдовања у шумарству РС. Продаја сортимената ниже вриједности (огревно и целулозно дрво) спада у уобичајне послове ЈПШ „Шуме РС“ према тржишним приликама, па се поставља питање потребе регулисања ових односа путем овог посебног споразума.
* У оквиру категорије изданачких шума постоје три подкатегорије са великим бројем газдинских класа за које је су утврђени обими сјеча. Прелиминарне анализе, с обзиром на законску регулативу засновану на потреби реализације планова газдовања у свим газдинским класама у једном уређајном периоду неминовно указују на проблем реализације шумскоузгојних и мрелиоративних радова у подкатегоријама лоших изданачких шума посебно ако се има у виду мала отвореност тих шума шумским комуникацијама. Веома је значајно да се у категорији изданачких шума требају вршити на релативно малим површинама разнолики узгојни захвати у оквиру мјера реконструкције што додатно усложњава и поскупљује припрему објеката за реализацију на терену. У противном ако би се примјениле искључиво мјере директне конверзије то би довело до нарушавања еколошке и социјалне функције шума са несагледивим посљедицама посебно у подручјима која се налазе у близини урбаних средина. Тиме би сигурно био угрожен ФСЦ цертификат који ЈПШ „Шуме РС“ тренутно посједују. Због тога постоји реална опсаност од нарушавања принципа одрживог развоја шума који је темељни принцип дефинисан Стратегијом развоја шумарства Републике Српске управо за период који третира овај Споразум.
* Тачком 1.1. Оквирног споразума предвиђено је да се сачини план интензивнијег извођења мелиоративних радова на већим површинама у складу са потребама „Forest Bio Energy“ д.о.о. Бања Лука. Такав начин узраде планова у шумарству није познат. Планови у шумарству се израђују на основу опште познате методике код израде оперативних планова газдовања, а на основу стања шума и шумског земљишта и потенцијала шусмког фонда, а не потреба неког предузећа. Уношење промјена просторне и временске динамике извођења мелиоративних захвата у изданачким шумама у важеће планове газдовања у циљу испуњавања одредби оквирног споразума нарушило би динамику реализације оперативних планова како на годишњем нивоу тако и у читавом уређаном периоду односно његовим дијеловима. Наиме важност ШПО је различита за различита ШПП па би ове активности имале и законске препреке.
* У тачки 1.2. тржишни вишкови се могу преузимати уобичајеном праксом односа понуде и потражње на тржишту што не мора да буде унапријед регулисано посебним споразумом и са посебним монополом једног предузећа.
* Споразумом је предвиђено да складиштење и иверање врши „Forest Bio Energy“ д.о.о. Бања Лука, иако ЈПШ „Шуме РС“ имају, или за кратко вријеме могу обезбједити, све потребне капацитете за извршење тих послова.
* Нејасно је због чега „Forest Bio Energy“ д.о.о. Бања Лука треба да уради планове биланса потребних количина и „локација“ за биоенергетски сектор (тачка 3.1.) ако се зна да ове активности приоритетно припадају сектору шумарства односно ресорном Министарству и ЈПШ „Шуме Републике Српске“ и нарочито ако се имају у виду важеће међународне методике за припрему базе података и израду планова коришћења биомасе у шумарству (ФАО). Ово је посебно значајно ако се има у виду чињеница да је и ресорно Министарство супотписник споразума и да има значајан утицај на реализацију одредби 3.3. оквирног споразума.

На основу анализе стања шусмког фонда, ЗОШ, ФСЦ стандарда и оперативних планова газдовања који се односе на категорију изданачких шума може се закључити да предвиђени обим сјеча у оквиру шумскоузгојних мелиоративних захвата није могуће обезбједити а да се при томе не наруши шумски екосистем односно његове еколошке и социјалне функције. Због тога предлажемо да ЈПШ „Шуме РС“ реализује према законски важећим оперативним плановима предвиђене активности у категорији изданачких шума, а да се продаја дрвних сортимената целулозног и огревног дрвета врши на у пракси уобичајен начин добрих пословних и тржишних односа.

С поштовањем,

Проф.др Зоран Говедар